Συντεταγμένες: 40°38′5.9″N 22°56′52.3″E﻿ / ﻿40.634972°N 22.947861°E﻿ / 40.634972; 22.947861


Η εκκλησία της **Παναγίας Αχειροποιήτου** είναι παλαιοχριστιανική βασιλική της Θεσσαλονίκης, η οποία σήμερα σώζεται στην ίδια μορφή που κατασκευάστηκε τον 5ο αιώνα - γεγονός που την καθιστά μοναδική στην ανατολική Μεσόγειο. Βρίσκεται στην οδό *Αγίας Σοφίας*, απέναντι από την πλατεία Μακεδονομάχων και η ίδρυσή της τοποθετείται στην περίοδο 450-475. Είναι αφιερωμένη στη Θεοτόκο και η ονομασία της οφείλεται στην εικόνα της *Θεοτόκου δεομένης* που βρισκόταν στο ναό.

Αρχιτεκτονική
-------------

Άποψη από τα βορειοδυτικά
Άποψη από τα νότια. Σε πρώτο πλάνο το πρόπυλο που συνέδεε το ναό με τη "Λεωφόρο". Εικάζεται ότι το αίθριο της Αχειροποιήτου βρισκόταν στο νότιο τμήμα του ναού και όχι στο δυτικό όπως στις υπόλοιπες βασιλικές.
Ο ναός της Αχειροποιήτου ανήκει στον αρχιτεκτονικό τύπο της παλαιοχριστιανική τρίκλιτης ξυλόστεγης βασιλικής με υπερώα, η οποία καταλήγει στα ανατολικά σε ημικυκλική αψίδα. Έχει μήκος 51,90 μ. και πλάτος 30,80 μ. και είναι κτισμένος με την κλασσική παλαιοχριστιανική τοιχοποιία στην οποία ζώνες λιθοδομής εναλλάσσονται με ζώνες πλινθοδομής. Δύο κιονοστοιχίες, με 12 κίονες η καθεμία, διαιρούν το ναό σε τρία κλίτη Το κεντρικό κλίτος, που απολήγει ανατολικά στο ιερό βήμα, έχει πλάτος 14,20 μ. ενώ τα πλάγια κλίτη έχουν πλάτος 6,20 - 6,30 μ. Το βόρειο κλίτος επικοινωνεί ανατολικά με κτίσμα που έγινε παρεκκλήσι στα μεσοβυζαντινά χρόνια και σήμερα τιμάται στο όνομα της Αγίας Ειρήνης. Στον νότιο εξωτερικό τοίχο, η κεντρική θύρα εισόδου φέρει μνημειώδες πρόπυλο, που δείχνει την επικοινωνία του ναού με την πιο σημαντική οδική αρτηρία της αρχαίας πόλης, τη *Λεωφόρο*. Προσκολλημένο στη νότια πλευρά του ναού σώζεται ένα πρόσκτισμα που θεωρείται το βαπτιστήριο της βασιλικής κατά μία άποψη και κατά μία άλλη το αρχικό διακονικό του ναού. Σε όλο το πλάτος του ναού στα δυτικά υπάρχει νάρθηκας από όπου εισέρχεται κανείς στον κυρίως ναό μέσα από ένα πολυτελές τρίβηλο με κίονες από πράσινο θεσσαλικό μάρμαρο. Οι κίονες και τα σύνθετα κορινθιακά κιονόκρανα του ναού έχουν κατασκευαστεί από λευκό μάρμαρο Προκοννήσου σε εργαστήρια της Κωνσταντινούπολης.

Η στέγη του ναού είναι δικλινής στο κεντρικό κλίτος και χαμηλότερη στα πλάγια κλίτη. Αρχικά η κεντρική στέγη ήταν ψηλότερη καθώς υπήρχε ένα υπερυψωμένο τμήμα του κεντρικού κλίτους που λειτουργούσε ως φωταγωγός, αλλά και το δυτικό υπερώο, κάνοντας τον εξωτερικό όγκο του ναού να φαίνεται ακόμη πιο βαρύς. Το μνημείο υπέστη αρχιτεκτονικές επεμβάσεις τον 7ο αιώνα και στη συνέχεια τον 14ο-15ο αιώνα, καθώς και αναστηλωτικές εργασίες μετά τους σεισμούς του 1978.

Ιστορία και ονομασίες
---------------------

Τα επάλληλα ψηφιδωτά δάπεδα του βαλανείου που βρισκόταν στη θέση του ναού, φέρουν γεωμετρικά θέματα και είναι ορατά σήμερα στο βόρειο κλίτος του ναού. Στην παλαιοχριστιανική εποχή το βορειοανατολικό τμήμα του λουτρού λειτουργούσε ακόμη
Από ανασκαφές που έγιναν στο εσωτερικού του μνημείου αποκαλύφθηκε ότι ο ναός ιδρύθηκε πάνω σε ένα μεγάλο δημόσιο λουτρό (βαλανείο), ενώ παλαιότεροι συγγραφείς και περιηγητές πίστευαν ότι στη θέση του βρισκόταν στην αρχαιότητα ναός της Θερμαίας Αφροδίτης. Η ίδρυση του ναού χρονολογείται στο τρίτο τέταρτο του 5ου αιώνα καθώς στο νάρθηκα του ναού βρέθηκε ψηφιδωτή επιγραφή με το όνομα του κτήτορα του ψηφιδωτού διακόσμου, ιερέα «Ανδρέα», πρόσωπο που οι ερευνητές ταυτίζουν με τον εκπρόσωπο του αρχιεπισκόπου της Θεσσαλονίκης που πήρε μέρος στη σύνοδο της Χαλκηδόνας το 451. Μέχρι το 14ο αιώνα το μνημείο αναφέρεται ως *«ναός της Παναγίας Θεοτόκου»* και μάλιστα ως ο *«μεγάλος ναός της Θεοτόκου»*, ενώ η επωνυμία Αχειροποίητος εμφανίζεται για πρώτη φορά σε χρυσόβουλο έγγραφο του αυτοκράτορα Μιχαήλ του Θ', με το οποίο δωρίζονταν σπίτια της περιοχής στη Μονή Ιβήρων του Αγίου Όρους. Το 1345, σφαγιάστηκαν στο εσωτερικό του ναού Ζηλωτές της Θεσσαλονίκης. Φαίνεται ότι μέχρι τον 14ο και 15ο αιώνα η λιτανευτική πομπή την παραμονή της εορτής του Αγίου Δημητρίου περνούσε από το ναό της Αχειροποιήτου, καθώς η λατρεία του πολιούχου της πόλης ήταν συνδεδεμένη με τη λατρεία της Παναγίας.

Μετά την κατάκτηση της πόλης από τους Οθωμανούς το 1430, η Αχειροποίητος ήταν η πρώτη εκκλησία της πόλης που μετατράπηκε σε τζαμί, από τον ίδιο το σουλτάνο, Μουράτ τον Β', ο οποίος τέλεσε ευχαριστία στο εσωτερικό του ναού για τη νίκη του. Στον όγδοο από ανατολικά κίονα της βόρειας κιονοστοιχίας υπάρχει στα τούρκικα η επιγραφή: *«Ο σουλτάνος Μουράτ πήρε τη Θεσσαλονίκη. 883»* (δηλαδή το 1430). Καθ' όλη τη διάρκεια της Τουρκοκρατίας αποτέλεσε το κυριότερο τζαμί της πόλης, υπό την ονομασία *Εσκί Τζουμά τζαμί* (δηλαδή *τζαμί της παλιάς προσευχής της Παρασκευής*). Κοντά στην Αχειροποίητο, στη σημερινή οδό Μόδη 6, βρέθηκαν υπολείμματα μεγάλου βυζαντινού ναού, εκεί όπου ο ιστορικός Βακαλόπουλος εντόπισε τον ναό της Αγ.Παρασκευής. Έτσι οι Έλληνες αποκαλούσαν στους αιώνες της οθωμανικής κυριαρχίας τον ναό με το όνομα της Αγίας Παρασκευής λόγω του κοντινού ομώνυμου ναού.

Η βόρεια κιονοστοιχία της Βασιλικής της Αχειροποιήτου
Παρέμεινε μουσουλμανικό τέμενος μέχρι την απελευθέρωση της Θεσσαλονίκης το 1912, ενώ στη συνέχεια προτάθηκε η χρήση του κτηρίου για τη στέγαση του πρώτου βυζαντινού μουσείου - πρόταση που δεν υλοποιήθηκε. Κατά τη διάρκεια του Α΄ Παγκοσμίου Πολέμου η Αχειροποίητος στέγασε οικογένειες προσφύγων και μάλιστα το 1919 το εσωτερικό της φωτογραφήθηκε από τον Ελβετό φιλέλληνα Φρεντερίκ Μπουασονά ως καταυλισμός προσφύγων. Οι πρόσφυγες μάλιστα από την Ραιδεστό της Ανατολικής Θράκης μετέφεραν και εναπόθεσαν στον Ναό την ιστορική εικόνα της Παναγίας Ρευματοκρατόρισσας ή Ρευματοκράτειρας που διέσωσαν από την πατρίδα τους. Τελικά, ο ναός αποδόθηκε εκ νέου στη χριστιανική λατρεία το 1930.

Διάκοσμος
---------

### Ψηφιδωτά

Ψηφιδωτό σε εσωράχιο της κιονοστοιχίας του βόρειου κλίτους, με εκφυόμενα άνθη που περιβάλλουν σταυρό
Διακοσμητικά ψηφιδωτά σώζονται στα εσωρράχια των τοξοστοιχιών του ισογείου και του νοτίου υπερώου, στα δύο μεγάλα εγκάρσια τόξα του νάρθηκα, στο τρίβηλο και στο παράθυρο του δυτικού τοίχου. Η θεματολογία τους είναι σχετική με τις συμβολικές αλληγορίες του χριστιανικού παραδείσου και της επικράτησης του χριστιανισμού. Τα ψηφιδωτά χρονολογούνται στον 5ο αιώνα και πιστοποιούν την ύπαρξη σημαντικών καλλιτεχνικών εργαστηρίων στη Θεσσαλονίκη εκείνη την εποχή.

### Τοιχογραφίες

Ο Άγιος Θεόφιλος σε λεπτομέρεια από τον τοιχογραφικό διάκοσμο
Ένα μέρος του παλαιού γραπτού διακόσμου του μνημείου σώζεται στην επιφάνεια του τοίχου στο νότιο κλίτος, πάνω από την κιονοστοιχία. Χρονολογείται στις αρχές του 13ου αιώνα και εικονίζει δεκαοκτώ από τους Σαράντα Μάρτυρες της Σεβάστειας, που μαρτύρησαν επί αυτοκράτορος Λικινίου. Ολόσωμες μορφές πάνω από τους κίονες εναλλάσσονται με προτομές μαρτύρων στην επιφάνεια του τοίχου πάνω από την κορυφή κάθε τόξου. Όλοι εικονίζονται με στρατιωτική ενδυμασία και κρατούν το σταυρό στο δεξί τους χέρι, σύμβολα του μαρτυρικού τους θανάτου. Οι τοιχογραφίες κτυπήθηκαν με σφυρί από τους Τούρκους για να καλυφθούν με σοβά όταν η εκκλησία μετατράπηκε σε τζαμί.

Σημειώσεις
----------

1. ↑  Πρόκειται για το έτος Εγίρας 883, αντιστοιχεί στο χριστιανικό 1430

Παραπομπές
----------

1. ↑   .  Missing or empty `|title=` (βοήθεια)
2. ↑  Mark Mazower, Θεσσαλονίκη: "Πόλη των Φαντασμάτων", εκδόσεις Αλεξάνδρια, 2006, ISBN 960-221-354-X, σ.52
3. ↑  Απόστολος Βακαλόπουλος, Οι έρευνες έξω από τα τείχη της Θεσσαλονίκης.
4. ↑  Παναγίες της Μικράς Ασίας και της Θράκης - άρθρο Ένωσης Μικρασιατών Φοιτητών

Πηγές
-----

* (Γερμανικά) Fourlas, Benjamin (2012). «Die Mosaiken der Acheiropoietos-Basilika in Thessaloniki. Eine vergleichende Analyse dekorativer Mosaiken des 5. und 6. Jahrhunderts». *Millennium-Studien* (Βερολίνο) (35). ISBN 978-3-11-027838-5.
* Ζόμπου-Ασημή, Άννα; Ράπτης, Γεώργιος Αθ. (2008). «Αχειροποίητος Θεσσαλονίκης : στερέωση και αποκατάσταση της παλαιοχριστιανικής βασιλικής». *Το Αρχαιολογικό Έργο στη Μακεδονία και στη Θράκη* (22): 307-314.
* Πενέλης, Γεώργιος (1995). «Κατασκευαστική αναστήλωση Ι. Ν. Αχειροποιήτου Θεσσαλονίκης». *Μνημείο και Περιβάλλον* (3): 102-109.
* Παπαζώτος, Θανάσης (1997). *Βυζαντινά και Μεταβυζαντινά μνημεία της Θεσσαλονίκης*. Θεσσαλονίκη: Ρέκος. σελίδες 59–67. ISBN 978-960-358-099-7.
* Κουρκουτίδου-Νικολαΐδου, Ευτυχία· Τούρτα, Αναστασία (1997). *Περίπατοι στη Βυζαντινή Θεσσαλονίκη*. Αθήνα: Καπόν. σελίδες 184–195. ISBN 960-7254-46-5.
* Κουρκουτίδου-Νικολαΐδου, Ευτυχία (1989). *Αχειροποίητος: ο μεγάλος ναός της Θεοτόκου*. Θεσσαλονίκη: Ι.Μ.Χ.Α.
* Ζαφείρης, Χρίστος (1997). *Θεσσαλονίκης Εγκόλπιον*. Αθήνα: Εξάντας. σελίδες 106–111. ISBN 960-256-301-X.

Εξωτερικοί σύνδεσμοι
--------------------

* 
* Η επιγραφή του Μουράτ στον όγδοο από ανατολικά κίονα της βόρειας κιονοστιχίας
* Το εσωτερικό της Αχειροποιήτου ως καταυλισμός προσφύγων το 1919, φωτογραφία του Φρεντ Μπουασονά
* Προφίλ του μνημείου και φωτογραφική συλλογή στην ιστοσελίδα του Υπουργείου Πολιτισμού και Τουρισμού Αρχειοθετήθηκε 2021-05-01 στο Wayback Machine.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Μνημεία παγκόσμιας κληρονομιάς της UNESCO στην Ελλάδα |
| --- |
|  |
| Βόρεια Ελλάδα | 
Αιγαί · Άγιο Όρος · Ζαγόρι · Φίλιπποι |
|  |
| Θεσσαλονίκη | 
Παλαιοχριστιανικά και βυζαντινά μνημεία της Θεσσαλονίκης: Άγιος Δημήτριος · Βυζαντινά λουτρά · Βυζαντινά τείχη της Θεσσαλονίκης · Γαλεριανό συγκρότημα (Αψίδα του Γαλερίου-Ροτόντα) · Αγία Σοφία · Παναγία Χαλκέων · Άγιος Νικόλαος ο Ορφανός · Άγιοι Απόστολοι · Παναγία Αχειροποίητος · Μονή Λατόμου / Όσιος Δαβίδ · Άγιος Παντελεήμων · Προφήτης Ηλίας · Αγία Αικατερίνα · Μεταμόρφωση του Σωτήρος · Μονή Βλατάδων |
|  |
| Κεντρική Ελλάδα | 
Δελφοί · Επίδαυρος · Μονή Οσίου Λουκά · Μετέωρα · Μυκήνες και Τίρυνθα · Μυστράς · Παλαιά Πόλη της Κέρκυρας · Ολυμπία · Ναός Επικούριου Απόλλωνα |
|  |
| Αττική | 
Ακρόπολη Αθηνών · Μονή Δαφνίου |
|  |
| Νησιά του Αιγαίου και Κρήτη | 
Δήλος · Μεσαιωνική πόλη της Ρόδου · Μονή του Αγίου Ιωάννου του Θεολόγου και Σπήλαιο της Αποκάλυψης · Νέα Μονή Χίου · Πυθαγόρειο και Ηραίο Σάμου |

 |


|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Παλαιοχριστιανικά και βυζαντινά μνημεία της Θεσσαλονίκης |
| --- |
|  |
| Ναοί | 
* Παναγία Αχειροποίητος
* Ναός Αγίας Αικατερίνης
* Ναός Αγίων Δώδεκα Αποστόλων
* Μονή Βλατάδων
* Ναός Αγίου Γεωργίου-Ροτόντα
* Ναός Αγίου Δημητρίου
* Μονή Λατόμου (Ναός Οσίου Δαβίδ)
* Ναός Αγίου Νικολάου του Ορφανού
* Ναός Αγίου Παντελεήμονος (Μονή Περιβλέπτου)
* Nαός Μεταμορφώσεως του Σωτήρος
* Ναός Αγίας Σοφίας
* Ναός Προφήτη Ηλία
* Οκτάγωνο του Βαρδαρίου
* Παναγία των Χαλκέων
* Ναός Μεταμορφώσεως του Σωτήρος Χορτιάτη
* Βασιλική 3ης Σεπτεμβρίου
* Παλαιοχριστιανική Βασιλική Ξηροκρήνης
* Παλαιοχριστιανική Βασιλική οδού Αγίου Δημητρίου
 |
|  |
| Οχυρωματικά έργα | 
* Βυζαντινά τείχη της Θεσσαλονίκης
* Επταπύργιο
 |
|  |
| Διάφορα | 
* Βαπτιστήριο Αγίου Ιωάννη του Προδρόμου
* Βυζαντινή κρήνη της Ξηροκρήνης
* Βυζαντινό λουτρό Άνω Πόλης
* Βυζαντινοί Νερόμυλοι Πολίχνης
* Βυζαντινή Γέφυρα Πυλαίας
* Υδραγωγείο Χορτιάτη
* Κινστέρνα Δώδεκα Αποστόλων
 |
|  |
| 
 Παλαιοχριστιανικά και βυζαντινά μνημεία της Θεσσαλονίκης |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Περιοχές και Συνοικίες της Θεσσαλονίκης |
| --- |
|  |
| Δήμος Θεσσαλονίκης | 

|  |  |
| --- | --- |
| Α' Δημοτική Κοινότητα | 
Αγίας Σοφίας, Αγίου Δημητρίου, *Άθωνος*, Πλατεία Δημοκρατίας (Βαρδάρης), Διοικητήριο, Διαγώνιος, Καπάνι (Αγορά Βλάλη), Λαδάδικα, Λευκός Πύργος, Λουλουδάδικα, Ροτόντα, Φράγκων, Αγίου Δημητρίου, Αγίου Μηνά, Περίβλεπτος, Σαράντα Εκκλησιές, Πανεπιστημιούπολη, Πεδίον του Άρεως, Ασωμάτων, Διεθνής Έκθεση, Αχειροποίητος, Ιπποδρόμιο, Καταφυγή, Ληταία Πύλη, Ομφαλός, Χρυσή Πύλη |
|  |
| Β' Δημοτική Κοινότητα | 
Άγιοι Πάντες-Νέος Σιδηροδρομικός Σταθμός, Δώδεκα Απόστολοι, Δικαστήρια, Ξηροκρήνη, Ιχθυόσκαλα, Λαχανόκηποι, Μπεχτσινάρι, Παλαιός Σταθμός, Παναγία Φανερωμένη-Καλλιθέα, Πύλη Αξιού |
|  |
| Γ' Δημοτική Κοινότητα | 
Αγία Αικατερίνη, Άγιοι Ανάργυροι (Πορτάρα), Επταπύργιο, Τσινάρι, Βλατάδων, Ταξιάρχες, Κουλέ Καφέ |
|  |
| Δ' Δημοτική Κοινότητα | 
Άνω Τούμπα, Κάτω Τούμπα, Κρυονέρι, Δόξα |
|  |
| Ε' Δημοτική Κοινότητα | 
Ανάληψη, Μαρτίου, Νέα Παραλία, Ντεπώ (Άγιος Ελευθέριος), Τροχιοδρομικών, Φάληρο (Αγία Τριάδα), Χαριλάου, Νέα Ελβετία, Ιπποκράτειο |
|  |
| ΣΤ' Δημοτική Κοινότητα | 
Τριανδρία |

 |
|  |
| Δήμοι Πολεοδομικού Συγκροτήματος | 

|  |  |
| --- | --- |
| Δήμος Νεάπολης - Συκεών | 
Άγιος Παύλος, Νέα Βάρνα, Ευαγγελίστρια, Νεάπολη, Συκιές, Πεύκα |
|  |
| Δήμος Αμπελοκήπων - Μενεμένης | 
Αμπελόκηποι, Βόσπορος, Επτάλοφος, Καΐστρι, Μενεμένη, Δενδροπόταμος (Άγιος Νεκτάριος), Σκεπάρνη |
|  |
| Δήμος Κορδελιού - Ευόσμου | 
Ελευθέριο - Κορδελιό, Εύοσμος |
|  |
| Δήμος Καλαμαριάς | 
Καλαμαριά, Άγιος Ιωάννης, Αρετσού, Βυζάντιο, Δέρκων, Νέα Τούζλα-Καραμπουρνάκι, Κατιρλί, Βότση, Νέα Κρήνη, Φοίνικας |
|  |
| Δήμος Παύλου Μελά | 
Σταυρούπολη, Ευκαρπία, Πολίχνη, Ηλιούπολη, Τερψιθέα, Μετέωρα, Νικόπολη, Ευξεινούπολη |
|  |
| Δήμος Πυλαίας - Χορτιάτη\* | 
Μαλακοπή, Κωνσταντινοπολίτικα, Πυλαία |

 |
|  |
| Εκτός συγκροτήματος: | 
Ασβεστοχώρι, Διαβατά, Διαλογή, Εξοχή, Θέρμη, Καλοχώρι, Κύμινα, Νέοι Επιβάτες, Νέα Μαγνησία, Νέα Μάλγαρα, Πανόραμα, Περαία, Σίνδος, Φίλυρο, Χαλάστρα, Χορτιάτης, Ωραιόκαστρο |
|  |
| 
\*Στο πολεοδομικό συγκρότημα Θεσσαλονίκης από τον Δήμο Πυλαίας Χορτιάτη δεν περιλαμβάνονται οι δημοτικές ενότητες Εξοχής, Φιλύρου, Χορτιάτη, Πανοράματος. |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 240516412

 |

 |